送唐左史紙墨
作者：洪适
朝代：宋

paragraphs: 黄山奇峰三十六，聳壑壽松多節目。
真工曲突掃芳煤，介圭拱璧陳玄玉。
淛河千里茲濫觴，萬穀之皮搗冰霜。
肌理細膩色白皙，蜀網剡藤難雁行。
使君來自岷峨麓，曾賦客卿朝奏牘。
細字不作蠅頭書，高文富有牛腰軸。
向來平步第一螭，勇退宛在番之湄。
陶泓毛穎幸旅進，快寫元和聖德詩。